A Bizottság 97/21/EK irányelve
(1997. április 18.)
a gépjárművek motorteljesítményére vonatkozó tagállami jogszabályok közelítéséről szóló 80/1269/EGK tanácsi irányelvnek a műszaki fejlődéshez történő hozzáigazításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 89/491/EGK [1] bizottsági irányelvvel módosított, a gépjárművek motorteljesítményére vonatkozó tagállami jogszabályok közelítéséről szóló, 1980. december 16-i 80/1269/EGK [2] tanácsi irányelvre és különösen annak 3. cikkére,
mivel a 80/1269/EGK irányelv egyike a legutóbb a 96/79/EK európai parlamenti és tanácsi irányelvvel [3] módosított, a gépjárművek és pótkocsijaik típusjóváhagyására vonatkozó tagállami jogszabályok közelítéséről szóló 70/156/EGK tanácsi irányelvvel [4] létrehozott EK-típus-jóváhagyási eljárás szerinti külön irányelveknek; mivel következésképpen a járműrendszerekre, alkatrészekre és önálló műszaki egységekre vonatkozóan a 70/156/EGK irányelvben meghatározott intézkedéseket alkalmazni kell a 80/1269/EGK irányelvre;
mivel különösen a 70/156/EGK irányelv 3. cikkének (4) bekezdése és 4. cikkének (3) bekezdése értelmében szükséges, hogy minden egyes külön irányelvhez a 70/156/EGK irányelv I. mellékletének vonatkozó pontjait tartalmazó adatközlő lap legyen mellékelve, valamint a 70/156/EGK irányelv VI. mellékletén alapuló típusbizonyítvány annak érdekében, hogy a típusjóváhagyás számítástechnikai úton feldolgozható legyen;
mivel ezek a módosítások csak a 80/1269/EGK irányelvben foglalt közigazgatási előírásokra vonatkoznak; mivel ezért nem szükséges a 80/1269/EGK irányelv szerinti, meglévő jóváhagyásokat érvényteleníteni vagy az ilyen jóváhagyással ellátott új járművek nyilvántartásba vételét, értékesítését és forgalomba helyezését megakadályozni;
mivel az ezen irányelvben meghatározott rendelkezések összhangban vannak a 70/156/EGK irányelvvel létrehozott, a műszaki fejlődéshez történő hozzáigazítással foglalkozó bizottság véleményével,
ELFOGADTA EZT AZ IRÁNYELVET:
1. cikk
A 80/1269/EGK irányelv a következőképpen módosul:
1. Az 1. cikk helyébe a következő szöveg lép:
"1. cikk
Ennek az irányelvnek az alkalmazásában "jármű";: minden, közúti közlekedésre szánt gépjármű, felépítménnyel vagy a nélkül, amely legalább négykerekű, és legnagyobb tervezési sebessége meghaladja a 25 km/h-t, a kötöttpályás járművek, a mezőgazdasági és erdészeti traktorok, valamint a mozgó gépek kivételével.";
2. a 2. cikkben az "I. és II. melléklettel" szöveg helyébe "a tárgyhoz tartozó mellékletekkel" szöveg lép;
3. a mellékletek az ezen irányelv mellékleteinek megfelelően módosulnak.
2. cikk
1997. október 1-jétől a tagállamok
- nem adnak ki EK-típus-jóváhagyási bizonyítványt a 70/156/EGK irányelv 4. cikkének (1) bekezdése értelmében, és
- elutasíthatják a nemzeti típusjóváhagyásokat
új járműtípusok esetében a motorteljesítménnyel kapcsolatos okokból, amennyiben az nem az ezen irányelvvel módosított 80/1269/EGK irányelvvel összhangban került megállapításra.
Ezen irányelv nem érvényteleníti a 80/1269/EGK irányelv értelmében korábban megadott jóváhagyást, és nem gátolja meg az ilyen jóváhagyások kiterjesztését azon irányelv feltételei szerint, amely alapján azokat eredetileg megadták.
3. cikk
(1) A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek legkésőbb 1997. szeptember 30-ig megfeleljenek. Erről haladéktalanul tájékoztatják a Bizottságot.
Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
(2) A tagállamok közlik a Bizottsággal nemzeti joguknak azokat a főbb rendelkezéseit, amelyeket az ezen irányelv által szabályozott területen fogadnak el.
4. cikk
Ez az irányelv az Európai Közösségek Hivatalos Lapjában való kihirdetését követő 20. napon lép hatályba.
5. cikk
Ennek az irányelvnek a tagállamok a címzettjei.
Kelt Brüsszelben, 1997. április 18-án.